Ο ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ
Η παράδοση του ιαπωνικού πολιτισμού πέρασε από σημαντικούς σκηνοθέτες στις ταινίες αυτής της χώρας. Οι σημαντικότεροι ιάπωνες δημιουργοί, είναι οι Ακίρα Κουροσάβα, Ναγκίσα Όσιμα, Γιασουτζίρο Όζου, Κένζι Μιζογκούτσι και Σοέι Ιμαμούρα.

Ακίρα Κουροσάβα
Ο Ακίρα Κουροσάβα (1910-1998), με τις ταινίες του παρουσίασε την αληθινή ιαπωνική παράδοση, χρησιμοποιώντας δυτικοευρωπαϊκή κινηματογραφική αισθητική, που αφομοίωσε πλήρως, για να δώσει τη δική του τελική κινηματογραφική γραφή. Έτσι, έκανε δημοφιλή τον ιαπωνικό κινηματογράφο σε ολόκληρο τον κόσμο. Το θέατρο Καμπούκι και η παράδοση των μεσαιωνικών ιαπώνων πολεμιστών Σαμουράι, την τέχνη και πειθαρχεία των οποίων έμαθε ο Κουροσάβα στην εφηβεία του, επηρέασαν ολόκληρο το έργο του. Δούλεψε συστηματικά στα μεγάλα ιαπωνικά studios, αρχικά ως βοηθός σκηνοθέτης.
Σκηνοθέτησε ταινίες εποχής, ταινίες που αναφέρονται στη μεσαιωνική ιαπωνική ιστορία και στις ατέλειωτες μάχες της, Ρασομόν (1950). Ταινίες επικές:  Οι 7 Σαμουράι (1954) (https://www.youtube.com/watch?v=qZl2M8BLERs) και Καγκεμούσα (1980) (https://www.youtube.com/watch?v=Fvn3giWYZTg), όπου χρησιμοποίησε εξαιρετικά τα τοπία και τα γενικά πλάνα των πολεμιστών. Ταινίες που στηρίχτηκαν σε κλασικά μυθιστορήματα της Δύσης, όπως είναι ο Ηλίθιος του Ντοστογιέφσκι, Ηλίθιος (1951) (https://www.youtube.com/watch?v=8Sbpys-wk4Y), και Ντερσού Ουζαλά (1975) (https://www.youtube.com/watch?v=R13e2ZrU8Vc) πάνω στο μυθιστόρημα του ρώσου Βλαντιμίρ Αρσένιεφ, το Ραν (1985) (https://www.youtube.com/watch?v=g1QmHcwJd0I), βασισμένο στον Βασιλιά Ληρ του Σαίξπηρ και ταινίες με σύγχρονη θεματική, που του έδωσαν τη δυνατότητα να δείξει τη δημιουργική του έμπνευση, όπως είναι Ο καταδικασμένος (Ikiru) (1952) (https://www.youtube.com/watch?v=alC_vQOV9Bs&list=PLR0MxUTJWdyX4hGpmnT-LoViqIx_8d1Xv),  όπου ένας ηλικιωμένος αρχίζει να μαθαίνει να ζει λίγο πριν πεθάνει, και την ξαιρετική σπονδυλωτή ταινία Όνειρα (1990) (https://www.youtube.com/watch?v=9ewcc_dATJc). 
Στη φωτογραφία χρησιμοποίησε έντονο κοντράστ και στις ταινίες εποχής κατασκεύασε σκηνικά και κοστούμια που αναπαριστούν με ακρίβεια τις περιόδους που πραγματεύτηκε. Έστησε πλάνα με γεωμετρική διάταξη, που τον χαρακτηρίζουν, για να αποδώσει και στη φωτογραφία την εξωτερική και εσωτερική δομή του ιαπωνικού πολιτισμού. Χρησιμοποίησε, σχεδόν σε όλες τις ταινίες, τους ίδιους ηθοποιούς, με πιο σημαντικό και μόνιμο πρωταγωνιστή του τον εξαιρετικό Τοσίρο Μιφούνε.
[image: image2.jpg]



Τοσίρο Μιφούνε
Έκανε αντιστικτική χρήση της ευρωπαϊκής κλασικής μουσικής, ιδιαίτερα στην ελεγειακή του ταινία Ραν. Στην Γειτονιά των καταφρονεμένων (1970) (https://www.youtube.com/watch?v=JiUgFT8DAR8) και στον Δολοφόνο του Τόκυο (1963) (https://www.youtube.com/watch?v=wcALFnBJ54c), η αισθητική του θυμίζει το νεορεαλιστικό μοντέλο. Χρησιμοποίησε όλα τα κινηματογραφικά εκφραστικά μέσα, με μεγάλη δεξιοτεχνία, για να αναδείξει τη βασική ιδέα που βρίσκεται πίσω απ’ όλες τις ταινίες του, τον  ανθρωπισμό για κάθε καταφρονεμένο, κάθε πολεμιστή που είναι αληθινός αγωνιστής, για κάθε άνθρωπο που προσπαθεί σε κάθε δυσκολία. Χρησιμοποιεί την τρυφερότητα και το χιούμορ, για να προσεγγίσει και τους πιο τρομακτικούς φαινομενικά πολεμιστές.
Ποιος να ξεχάσει τον κυνηγό Ντερσού Ουζαλά (1975), που για τρεις σχεδόν ώρες μιλάει με όλα τα έμψυχα και τα άψυχα, με το νερό, τη φωτιά και τον άνεμο, ευτυχισμένα πορεύεται μέσα στη φύση και δυστυχισμένα μαραζώνει μέσα στην πόλη. Το πλάνο της κατάρρευσης του βασιλιά στο Ραν (1985), τη στιγμή που χάνει την όρασή του, ενώ στο ηχητικό βάθος μαίνεται ο πόλεμος που ο ίδιος έχει προκαλέσει, ανασύρει μνήμες στο θεατή και μας θυμίζει τον αρχετυπικό κινηματογράφο του σημαντικού δημιουργού.

Ναγκίσα Όσιμα
Ο Ναγκίσα Όσιμα (1932-2013), είναι ο άλλος σημαντικός ιάπωνας δημιουργούς, που καθιέρωσε την προσωπική του κινηματογραφική γλώσσα και πραγματεύτηκε ποικιλία θεμάτων με ιδιαίτερη ευαισθησία για τον άνθρωπο. Στις πρώτες ταινίες του επηρεάστηκε από τη γαλλική νουβέλ βαγκ. Στις περισσότερες επικεντρώνεται στον έρωτα, τον κρυφό, τον ανέκφραστο, τον απόλυτο, τον έρωτα μέχρι θανάτου και την πολιτική ιστορία της Ιαπωνίας που λειτουργεί πάντοτε ως φόντο και δεύτερο επίπεδο ανάγνωσης των ταινιών του.
Στους χαρακτήρες και στην πλοκή περνάει την ουσία της ιαπωνικής παράδοσης, και της σύγχρονης ιαπωνικής κοινωνίας. Τον ενδιαφέρει να διεισδύσει σε άκαμπτα συστήματα, όπως είναι οι Σαμουράι της μεσαιωνικής Ιαπωνίας, στην ταινία του Taboo (1999), ή οι σύγχρονοι στρατώνες στο Καλά Χριστούγεννα κύριε Λόρενς (1983) (https://www.youtube.com/watch?v=AALrrgEOlvU), για να φέρει στο φως τα πάθη και τον βαθύ έρωτα που κρύβεται μέσα τους. Η αντίστιξη της εξωτερικής σκληρότητας με την καρδιά και το κορμί που φλέγεται από μέσα, είναι το κεντρικό του θέμα, με το οποίο σκοπεύει να αφυπνίσει τον θεατή για τις πρωταρχικές έννοιες, διότι «ζει μέσα στην μόνιμη χαρά να βιάζει δια του βλέμματος», όπως λέει ο ίδιος. Ο «βιασμός» του Όσιμα είναι ένας γλυκός βιασμός, γεμάτος ενδιαφέρον για τους εσωτερικά πάσχοντες. Δομεί τις ταινίες του με ρεαλιστικές σεκάνς, οι οποίες διακόπτονται από ποιητικές, η ποίηση των οποίων προκύπτει από την εικόνα και το στήσιμο που σχολιάζει την εσωτερική κατάσταση των ηρώων, χωρίς να ξεφεύγει από την κλασική αφηγηματική δομή. Η ενοχή του μη αποδεκτού από την κοινωνία, «καίγεται» μέσα στον φλεγόμενο από έρωτα ήρωα και χάνεται, απενοχοποιώντας έτσι και τους θεατές.

Ο έρωτας μέχρι ασφυξίας στην αληθινή ιστορία της Αυτοκρατορίας των αισθήσεων (1976), που κόστισε τη λογοκρισία της ταινίας και μια δίκη στον Όσιμα, παρουσιάζει μια αληθινή ακραία ερωτική ιστορία και συγχρόνως μια αλληγορία της ιαπωνικής πολιτικής σκηνής.
Η Παγίδα (1961), μια πιο σύγχρονη εκδοχή της ιστορίας του Χριστού και του βλέμματος του Όσιμα πάνω στη στάση της Ιαπωνίας στον Β΄ Παγκόσμιο Πόλεμο, και ο Απαγχονισμός (1968) (https://www.youtube.com/watch?v=RpH_Dqbz5ME) που στηρίζεται σε αληθινή ιστορία, δηλώνουν την ταυτότητα του δημιουργού, που είναι η αποκάλυψη της αλήθειας από το εκφραστικό μέσο του κινηματογράφου, μέσα από ποικιλία θεμάτων με κοινό άξονα τον ανθρωποκεντρικό τους χαρακτήρα. Η ταινία, γυρισμένη από πολλές και παράξενες γωνίες λήψης, είναι μία προκλητική ταινία πολλαπλών αναγνώσεων. 

Γιασουτζίρο Όζου
Ο Γιασουτζίρο Όζου σκηνοθετεί ταινίες με κεντρικό θέμα το οικογενειακό δράμα. Κάνει χρήση των πλάνων διαρκείας, του βάθους πεδίου, και πολλές κινήσεις με την κάμερα που ακολουθούνται από στατικά πλάνα, σιωπές και κενά, από ανθρώπους, πλάνα ή νεκρά πλάνα, όπως ονομάζονται, δημιουργώντας έτσι ένα εντελώς προσωπικό και ιδιαίτερο στιλ, που εκφράζει την ιαπωνική φιλοσοφία και την ιδέα ότι αυτό που βλέπουμε ως «κενό» χώρο, δεν είναι κενός, αλλά πλήρης. Κινηματογραφεί κόντρα στον κανόνα του άξονα και εισάγει το θεατή στο χώρο με πρωτότυπο τρόπο.
Η αισθητική του Όζου σέβεται τις αληθινές ανθρώπινες σχέσεις, τις οποίες προβάλει με ριζοσπαστική σκηνοθεσία. Το αργό και ρυθμικό μοντάζ που περνάει από πλάνα με ανθρώπους σε νεκρά πλάνα, δημιουργεί το στιλ του και αναδεικνύει τον Όζου ως ένα σημαντικό δημιουργό. Θεωρείται ο ανατόμος των κοινωνικών σχέσεων της Ιαπωνίας. Σημαντικές ταινίες του είναι το Η γυναίκα του Τόκιο (1933) (https://www.youtube.com/watch?v=_nW5e-NHO3o), Επίσκεψη στο Τόκιο, (1953) (https://www.youtube.com/watch?v=wTMckp_HQr0), Η γεύση του σάκε (1959) και η τελευταία του ταινία  Φθινοπωρινό απόγευμα (1962) (https://www.youtube.com/watch?v=azHij1r_Q1M). 
Στο συγκλονιστικό Επίσκεψη στο Τόκιο (1953) ένα ζευγάρι υπερηλίκων από την ιαπωνική επαρχία επισκέπτεται τα παιδιά του και τα εγγόνια του στην πρωτεύουσα, το Τόκιο, αλλά εκείνα δεν έχουν πολύ χρόνο για να ιδωθούν. Η ταινία καταγράφει με απλότητα και δύναμη την αστικοποίηση των νεώτερων γενεών στην Ιαπωνία της δεκαετίας του ’50 μετά τον Β΄ Παγκόσμιο Πόλεμο. Το στυλ που ακολουθεί ο Όζου είναι το ανοιχτό παράθυρο στον κόσμο. Ο θεατής είναι ο τρίτος, τέταρτος επισκέπτης μέσα σε κάθε σπίτι. Η κάμερα αφουγκράζεται με τους ρυθμούς της ζωής εκείνης της εποχής. Ο Όζου, δημιούργησε μια αριστουργηματική ταινία.

Κένζι Μιζογκούτσι
Ο Μιζογκούτσι δημιουργεί ρεαλιστικές ταινίες, βασισμένες στη ψυχολογία των χαρακτήρων, με χαρακτηριστικό λυρικό στιλ. Χρησιμοποιεί πλάνα διαρκείας, κάνει πολύπλοκες κινήσεις με την κάμερα και αξιοποιεί δραματουργικά το βάθος πεδίου. Η θεματολογία του επικεντρώνεται στη χειραφέτηση των γυναικών στην Ιαπωνία. Γυρίζει την ταινία Η ζωή της Οχάρου (1952), με σύντομα πλάνα με την κάμερα στο χέρι, και ακολουθεί την ηρωίδα του, επικεντρώνοντας στο πρόσωπό της. Η ταινία βραβεύεται στο Φεστιβάλ Βενετίας, το 1952, και ο Μιζογκούτσι γίνεται γνωστός στη Δύση. 

Σοέι Ιμαμούρα
Ο Σοχέι Ιμαμούρα με τη Μπαλάντα του Ναραγιάμα (1983) (https://www.youtube.com/watch?v=l8ZChHuelyg), μεταξύ άλλων δημιουργεί και μια λυρική ταινία που έμεινε στην ιστορία του κινηματογράφου ως αριστούργημα. Ο Ιμαμούρα δανείζεται στην αφήγηση στοιχεία από το θέατρο Καμπούκι. Δημιούργησε μια συγκλονιστική ταινία πάνω στα συναισθήματα και στην σύγκρουση με τις άγριες ιαπωνικές παραδόσεις. Στην Ιαπωνία του 19ου αι. μια εβδομηντάχρονη γυναίκα στην επαρχία, πρέπει, σύμφωνα με την παράδοση, να ανέβει στο πιο κοντινό βουνό κι εκεί να περιμένει τον θάνατό της, ενώ ο γιος της παλεύει εσωτερικά με το δίλημμα του αν θα ακολουθήσει την παράδοση ή τη λογική του, που του υπαγορεύει να σώσει τη μητέρα του από τα άγρια θηρία του δάσους..
